पीछे के दरवाजे से निकले जज; खान की पत्नी को 23 मई तक जमानत
Pakistan Political Crisis - Former PM Imran Khan Speaks About PAK Military Plan To Keep Him In Jail For 10 Years Under Sedition Charges. खान ने नवाज शरीफ का नाम लिए बैगर लिखा है कि मेरे लिए 'लंदन प्लान' बन चुका है। राजद्रोह का इस्तेमाल कर सरकार मुझे 10 साल के लिए जेल भेजने की तैयारी कर रही है।
पूर्व प्रधानमंत्री इमरान खान को रिहाई देने के खिलाफ सोमवार को सत्तारूढ़ गठबंधन पाकिस्तान डेमोक्रेटिक मूवमेंट (PDM) ने सुप्रीम कोर्ट के सामने धरना और विरोध प्रदर्शन किया। अगुआई जमीयत-ए-उलेमा-इस्लाम फजल (JUI-F) के नेता मौलाना फजल-उर-रहमान ने की। पाकिस्तान मुस्लिम लीग नवाज (PML-N) की वाइस प्रेसिडेंट मरियम नवाज भी इमसें शामिल हुईं। प्रदर्शनकारियों ने सुप्रीम कोर्ट का गेट फांदकर अंदर घुसने की कोशिश की। शाम को जजों को पिछले दरवाजे से कड़ी सुरक्षा में निकालना पड़ा।
दूसरी तरफ, अल कादिर ट्रस्ट केस में इमरान की पत्नी बुशरा को 23 मई तक गिरफ्तारी से राहत मिल गई है। इमरान और बुशरा बीबी लाहौर हाईकोर्ट पहुंचे तो उनके चारों तरफ सफेद कपड़े का घेरा बनाया गया था। इसलिए मीडिया को उनकी तस्वीरें लेने का मौका भी नहीं मिला। 4 मिनट की सुनवाई में बुशरा को 23 मई तक प्रोटेक्टिव बेल मिल गई।
तस्वीरों में पाकिस्तान की सुप्रीम कोर्ट के खिलाफ हुए प्रदर्शन 
चीफ जस्टिस के खिलाफ संसदीय कमेटी बनेगी
ख्वाजा आसिफ ने कहा है कि चीफ जस्टिस अमर अता बंदियाल के इमरान को रिहा करने के फैसले की जांच के लिए एक संसदीय कमेटी बननी चाहिए। इस प्रस्ताव पर संसद में मुहर भी लग गई है।
इमरान बोले- मुझे 10 साल जेल में रखना चाहती है सरकार
इमरान खान ने सोमवार को सोशल मीडिया पर लिखा था- सरकार बुशरा बेगम को गिरफ्तार कर मुझे नीचा दिखाना चाहती है। खान ने नवाज शरीफ का नाम लिए बगैर कहा - मेरे लिए 'लंदन प्लान' बन चुका है। मुल्क से गद्दारी का इस्तेमाल कर सरकार मुझे 10 साल के लिए जेल भेजने की तैयारी कर रही है।
बिलावल की ज्यूडिशियरी को धमकी 
पाकिस्तान पीपुल्स पार्टी (PPP) अध्यक्ष बिलावल भुट्टो का आरोप है कि न्यायापालिका जरूरत से ज्यादा सियासी हो गई है। उन्होंने चेतावनी दी कि न्यायपालिका ‘टाइगर फोर्स’ बनने से बचे। बिलावल ने चेतावनी दी है कि अगर उन्हें इंसाफ नहीं मिला तो उनकी पार्टी इसे छीन लेगी।
सुप्रीम कोर्ट में पाकिस्तान चुनाव आयोग की याचिका पर सोमवार को सुनवाई हुई। ‘द एक्सप्रेस ट्रिब्यून’ के मुताबिक, अब इसे एक हफ्ते के लिए टाल दिया गया है। याचिका में आयोग ने कहा है कि चुनाव कराने के आदेश पर सुप्रीम कोर्ट फिर विचार करे। दरअसल, सुप्रीम कोर्ट ने आदेश दिया था कि 14 मई को पंजाब विधानसभा के चुनाव कराए जाएं। उधर, PTI ने इमरान खान की गिरफ्तारी के खिलाफ पाक रेंजर्स पर अपहरण का केस दर्ज कराने का ऐलान किया है।
26 साल बाद ऐसे हालात 
पाकिस्तान में सुप्रीम कोर्ट के खिलाफ विरोध प्रदर्शन 26 साल बाद हो रहा है। नवंबर 1997 में PML-N नेताओं और कार्यकर्ताओं ने सुप्रीम कोर्ट पर हमला किया था। तब तत्कालीन प्रधानमंत्री नवाज शरीफ के खिलाफ एक मामले की सुनवाई चल रही थी।
उस वक्त चीफ जस्टिस सज्जाद अली शाह और राष्ट्रपति फारूक खान लेघारी के साथ विवाद चल रहा था। भीड़ के हमले के चलते न्यायाधीशों को जान बचाने के लिए भागना पड़ा था। डराने-धमकाने के माहौल में अदालत में मामला समाप्त हो गया और अंततः मुख्य न्यायाधीश और राष्ट्रपति को इस्तीफा देना पड़ा।